Naelaf percom (Oenanthe oenanthe)

Naelaf percom ( Oenanthe oenanthe ) tir katca ke Muscicapidae yasa, tigisa koe naelafa arktikafa lenteka.

 Pimtara 
 Va bebalo mu zveri 
Idulugalon, naelaf percom ( Oenanthe oenanthe ) ke Nunaata blid koe gola lize mialukafa yanka tir vas 3° ik 8° ; arti toloy aksat koe Sudana ok Zambia tigid, lize ina tir vas 23°. Nekev kevaxaks, bata proklama nutid trabiangafa koe fent ke ruga lidam idulapafa awaltara ke afrikafa meila ! Cug naelaf percom ke naelafa lenteka kal bwafa Afrika gilamad ; icde tel ke ronefa Sibira, gokaiktalasa soluma tir vas kotwoyokon loon kunoye decitmetre. Neken locrakefa koyara tir tela ke nunaatafi zveri gokaiktalasi valento Atlantika welfa. Lani zveri koe Islanda soktad voxen jontikari va britanafa tursia mevukison kaltalad, battode exuleson vas 1600 ik 1800 decitmetre vamoo bira. Bati zveri tid kalvekackafi ta mana stuva kir gamiafi loon dam teli ke Eurasia isen sinaf wilteem tid lodabrotcaf. Abdi maltalara, sini va sumbalikeks zanudatas va « bebalo » vanbeded ; bat belcetaks kaatoed vas 30 ik 40 % ke kotafo aldo. Arttalason va Britana, bad abic viel va int tukotrad aze vamo bira gin divtalad aze va Bizkaia pargalu kal Espana rontion kaiktalad oke kenotalason va krimta va Franca kaltalad.

 Letura is plencara 
Kadimi arttlara ke naelaf percom va gola lize sina begamud, pune tolonga va int tazukad. Percomye dankar, dile loplekuson va milaskira va aryoni zveri gu intyona cwa. Azon divtalar, va ontine vas 10 ik 20 cm- tictalar aze moi bata letura, ins luber oke altoguoter vieli pok maltalaxo va int aykar. Dile dere, tice raporka opelon dankackar. Koe ruga, kota tolonga va tawavomo arte mon 400 ik 500 m- male telo ke ara kereler. Batinde occek aulapon zo gaad isen adrafa sinka zo rotrasickir.

 Afigasuteks 

 Xantaza 
 Naelaf percom dene www.europalingua.eu

 Notraca 
 Pulasa vuestexa is klita 
 (en) vuest- : Alan P. Peterson : Oenanthe oenanthe is Passeriformes
 (en) vuest- : Animal Diversity Web : Oenanthe oenanthe
 (fr+en) vuest- : Avibase : Oenanthe oenanthe
 (en) vuest- : Catalogue of Life : Oenanthe oenanthe (Linnaeus, 1758)
 (en) vuest- : Walvedeyafa Zveriopafa Aba : Oenanthe oenanthe is Passeriformes
 (fr) vuest- : DORIS : espèce Oenanthe oenanthe
 (fr) vuest- : Oiseaux.net : Oenanthe oenanthe
 (fr) vuest- : INPN : Oenanthe oenanthe (Linnaeus, 1758)
 (fr+en) vuest- : ITIS : Oenanthe oenanthe (Linnaeus, 1758)
 (en) vuest- : Fauna Europaea : Oenanthe oenanthe
 (en) vuest- : NCBI : Oenanthe oenanthe
 (en) vuest- : Tree of Life Web Project : Oenanthe oenanthe
 (en) vuest- : UICN : Oenanthe oenanthe (Linnaeus, 1758)
 (en) vuest- : World Register of Marine Species : Oenanthe oenanthe (Linnaeus, 1758)

 Ara vuestexa 
 Naelaf percom (Oenanthe oenanthe) dene Wikispecies 

Naelaf percom (Oenanthe oenanthe)
Naelaf percom (Oenanthe oenanthe)
Naelaf percom (Oenanthe oenanthe)